दोनों मरीज दवाई लेकर चले गए । वह सूटेड-बूटेड साहब कार से बाहर निकले और नमस्ते करके बेंच पर बैठ गए। वैद्यजी ने कहा कि अगर आपको अपने लिए दवा लेनी है तो इधर स्टूल पर आएँ ताकि आपकी नाड़ी देख लूँ और अगर किसी रोगी की दवाई लेकर जाना है तो बीमारी की स्थिति का वर्णन करें। वह साहब कहने लगे "वैद्यजी ! आपने मुझे पहचाना नहीं । मेरा नाम कृष्णलाल है लेकिन आप मुझे पहचान भी कैसे सकते हैं ? क्योंकि मैं 15-16 साल बाद आपके दवाखाने पर आया हूँ । आप को पिछली मुलाकात का हाल सुनाता हूँ, फिर आपको सारी बात याद आ जाएगी। जब मैं पहली बार यहाँ आया था तो मैं खुद नहीं आया था अपितु ईश्वर मुझे आप के पास ले आया था क्योंकि ईश्वर ने मुझ पर कृपा की थी और वह मेरा घर आबाद करना चाहता था। हुआ इस तरह था कि मैं कार से अपने पैतृक घर जा रहा था । बिल्कुल आपके दवाखाने के सामने हमारी कार पंक्चर हो गई । ड्राईवर कार का पहिया उतार कर पंक्चर लगवाने चला गया । आपने देखा कि गर्मी में मैं कार के पास खड़ा था तो आप मेरे पास आए और दवाखाने की ओर इशारा किया और कहा कि इधर आकर कुर्सी पर बैठ जाएँ। अंधा क्या चाहे दो आँखें और कुर्सी पर आकर बैठ गया । ड्राइवर ने कुछ ज्यादा ही देर लगा दी थी । एक छोटी-सी बच्ची भी यहाँ आपकी मेज़ के पास खड़ी थी और बार-बार कह रही थी, ''चलो न बाबा, मुझे भूख लगी है । आप उससे कह रहे थे कि बेटी थोड़ा धीरज धरो, चलते हैं ।